I Abildgård Kirke i Frederikshavn har man fredag tændt lys for borgerne i Ukraine - og for fred.

- Det er vigtigt at tænde lys for freden, for det er vigtigt, at vi byder mørket trods. Sådan lyder det fra den internationale præst i Abildgård Kirke, Simon Nielsen, der fredag inviterede menigheden til at tænde et lys for ofrene i Ukraine. Det skete på baggrund af den russiske invasion af netop Ukraine, og fordi præsten følte, der var et behov for at skabe rum for at dele den utryghed, krigen har skabt, også i Nordjylland. -  Vi viser, at vi står sammen i solidaritet med Ukraine og dets folk, lød det i dagens prædiken. Stor urtyghed - Den her konflikt er presserende og noget, folk er meget optaget af. Og fordi der er vokset en utryghed iblandt os, efter det der er sket, siger Simon Nielsen om årsagen til, at han fredag middag stod bag en ceremoni med lystænding og forbøn. Og fra tanken om at sætte fokus på krigen i Ukraine og dets ofre til at gøre noget, gik der ikke mange timer. Det var nemlig først torsdag aften, at Simon Nielsen for alvor blev opmærksom på, at der var behov her og nu for en ceremoni med sang, bøn og lys. Live-sending online Abildgård Kirken i Frederikshavn har - ikke mindst i løbet af corona-nedlukningerne - erfaring med at kommunikere med menigheden - og folk iøvrigt, via kirkens Facebook-side. Så det var naturligt for den internationale præst at live-sende hele ceremonien online. - Reaktionerne på nettet er overvældende, og mange har liket eller på anden måde været glade for initiativet, fortæller Simon Nielsen. Se eller gense hele live-sendingen fra Abildgård Kirken i Frederikshavn: Hvorvidt Abildgård Kirken i Frederikshavn gentager fredagens ceremoni, vides endnu ikke, men præsten slår fast, hvorfor det har været vigtigt for ham og kirken at tænde lys for Ukraine netop nu: - Det betyder meget for mig, fordi kirken er global og repræsenterer et globalt fællesskab for troende. Det er vigtigt, at vi som kirke står sammen, at vi beder for hinanden, og vi viser vores solidaritet for hinanden. Ikke bare med det kirkelige fællesskab rundt om i hele verden, men  for alle os, der ønsker fred, fastslår præsten. Det skønnes, at der i Nordjylland bor omkring 2500 ukrainere.